**Cântecul piţigoiului**

*Otilia Cazimir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Piţigoi,

Măi piţigoi,

Ce tot cauţi pe la noi?

Prin salcâmi, prin lilieci,

Prin tufişurile reci,

Când e iarnă grea afară

Şi pe casă

Brumă groasă,

Te porneşti, aşa-ntr-o doară:

„Simţ a vară, simţ a vară!”

De gândeşti că-i vara-n toi,

Piţigoi, măi piţigoi!

– Oameni buni,

Măi oameni buni,

Iaca spun şi eu minciuni!

Când e iarnă, „simţ a vară”,

Să fac iarna de ocară.

Vara strig: „Cârpiţi, cârpiţi!”

Ca să ştiţi

Să pregătiţi

Şi hăinuţa ruptă-n coate,

Şi cămara cu de toate!